A BIZOTTSÁG 1380/2002/EK RENDELETE

(2002. július 29.)

egyes árucikkeknek a Kombinált Nómenklatúra szerinti besorolásáról

AZ EURÓPAI KÖZÖSSÉGEK BIZOTTSÁGA,

tekintettel az Európai Közösséget létrehozó szerződésre,

tekintettel a legutóbb a 969/2002/EK bizottsági rendelettel[1] módosított, a vám- és statisztikai nómenklatúráról, valamint a Közös Vámtarifáról szóló, 1987. július 23-i 2658/87/EGK tanácsi rendeletre[2] és különösen annak 9. cikkére,

mivel:

(1) A 2658/87/EGK rendelethez mellékelt Kombinált Nómenklatúra egységes alkalmazása érdekében az e rendelet mellékletében említett árucikkek besorolására vonatkozóan intézkedéseket kell elfogadni.

(2) A 2658/87/EGK rendelet megállapította a Kombinált Nómenklatúra általános értelmezési szabályait, és ezeket a szabályokat minden egyéb olyan nómenklatúrára is alkalmazni kell, amely részben vagy egészben a Kombinált Nómenklatúrán alapul, illetve azt további albontással egészíti ki, továbbá amelyet különös közösségi rendelkezések határoznak meg az árukereskedelemmel kapcsolatos tarifális és egyéb intézkedések alkalmazása céljából.

(3) Az említett általános szabályok értelmében az e rendelet mellékletében szereplő táblázat 1. oszlopában megnevezett árucikkeket a 3. oszlopban feltüntetett indoklásnak megfelelően a 2. oszlopban feltüntetett KN-kódok szerint kell besorolni.

(4) Indokolt, hogy a tagállamok vámhatóságai által a Kombinált Nómenklatúrába tartozó árucikkek besorolása tekintetében közzétett és e rendelet rendelkezéseinek meg nem felelő kötelező érvényű tarifális felvilágosításra a legutóbb a 2700/2000/EK európai parlamenti és tanácsi rendelettel[3] módosított, a Közösségi Vámkódex létrehozásáról szóló, 1992. október 12-i 2913/92/EGK tanácsi rendelet[4] 12. cikke (6) bekezdésének rendelkezéseivel összhangban a jogosult még három hónapig hivatkozhasson.

(5) Az e rendeletben előírt intézkedések összhangban vannak a Vámkódex Bizottság véleményével,

ELFOGADTA EZT A RENDELETET:

1. cikk

A mellékletben szereplő táblázat 1. oszlopában megnevezett áruk Kombinált Nómenklatúrán belüli besorolása ezentúl az említett táblázat 2. oszlopában feltüntetett megfelelő KN-kódok szerint történik.

2. cikk

A tagállamok vámhatóságai által közzétett és e rendelet rendelkezéseinek meg nem felelő kötelező érvényű tarifális felvilágosításra a 2913/92/EGK rendelet 12. cikke (6) bekezdésének rendelkezéseivel összhangban még három hónapig lehet hivatkozni.

3. cikk

Ez a rendelet az Európai Közösségek Hivatalos Lapjában való kihirdetését követő 20. napon lép hatályba.

Ez a rendelet teljes egészében kötelező és közvetlenül alkalmazandó valamennyi tagállamban.

Kelt Brüsszelben, 2002. július 29-én.

a Bizottság részéről

Frederik BOLKESTEIN

a Bizottság tagja

MELLÉKLET

Árumegnevezés KN-kód szerinti besorolás Indoklás

(1) (2) (3)

1. Citromlevet, hozzáadott citromsavat (az össztömeg 7,6 %-a) és tartósítószert tartalmazó folyékony termék, szórófejjel ellátott műanyag flakonban (kb. 100 ml), a kiskereskedelemben szokásos módon kiszerelve. A szórófej citrom illóolajat tartalmaz. A terméket azért használják, hogy az élelmiszereknek és az italoknak savanykás ízt kölcsönözzenek. 2106 90 92 A besorolást a Kombinált Nómenklatúra 1. és 6. általános értelmezési szabályának rendelkezései, valamint a 2106, a 2106 90 és a 2106 90 92 KN-kód megfogalmazása határozza meg. A termék nem sorolható a 2009 vámtarifaszám alá, mert a hozzáadott citromsav miatt elveszítette a gyümölcslé eredeti jellegét (lásd a Harmonizált Rendszer 2009 vámtarifaszámhoz tartozó magyarázat 4. pontját). Összetételét figyelembe véve nem sorolható a 2103 vámtarifaszám alá tartozó ételízesítő keverék vagy fűszerkeverék kategóriába (lásd a Harmonizált Rendszer 2103 vámtarifaszámhoz tartozó magyarázatot).

2. Az alábbi összetevőket (tömegszázalékban) tartalmazó olajosan kenhető krém: - víz 23,3 - paradicsomsűrítmény 17,7 - sajt 15,4 - szalámi 11,3 - paradicsompor 9,6 - vaj 6,0 - joghurt 3,6 - fokhagymakészítmény 2,8 - édes tejpor 2,4 - konyhasó 2,3 - kapribogyó 1,3 - olívaolaj 1,2 és kis mennyiségben emulgeáló sók, cukor, bors, oregánó, petrezselyem, aroma, lecitin és káliumszorbát. A készítmény az élelmiszeriparban használt segédanyag. 2106 90 98 A besorolást a Kombinált Nómenklatúra 1. és 6. általános szabályának rendelkezései, valamint a 2106, a 2106 90 és a 2106 90 98 KN-kód megfogalmazása határozza meg. A termék nem sorolható a 2103 vámtarifaszám alá tartozó szósz vagy ételízesítő keverék kategóriába, mert ez egy olyan segédanyag, amit nem főzéskor, illetve felszolgáláskor adnak az ételhez. Nem tekinthető továbbá a 2103 vámtarifaszám alá tartozó, egyes ételek ízesítésére használt készítménynek sem (lásd a Harmonizált Rendszer 2103 vámtarifaszámhoz tartozó magyarázat A. részét).

3. Illóolajok etilalkoholban (60 térfogatszázalék) telített oldata, amely literenként megközelítőleg 3 gramm narancs illóolajat tartalmaz, amelyet az élelmiszeriparban nyersanyagként használnak (pl. pékáruk, csokoládé). 3302 10 90 A besorolást a kombinált nómenklatúra 1. és 6. általános szabályának rendelkezései, a 33. árucsoporthoz tartozó 2. Megjegyzését, valamint a 3302, a 3302 10 és a 3302 10 90 KN-kód megfogalmazása határozza meg. A magas illóolaj-tartalom következtében a termék italként nem fogyasztható. Ugyanígy italok készítésére sem alkalmas, például vízzel történő hígítással (lásd a Harmonizált Rendszer 3302 vámtarifaszámhoz tartozó magyarázatot).

[1] HL L 149., 2002.6.7., 20. o.

[2] HL L 256., 1987.9.7., 1. o.

[3] HL L 311., 2000.12.12., 17. o.

[4] HL L 302., 1992.10.19., 1. o.